Shqetësime nga forcimi i al-Kaidës
Sipas ekspertëve misioni kundër terrorizmit ka të ngjarë të bëhet edhe më i vështirë gjatë vitit 2014
Më shumë se dy vjet e gjysmë pas vdekjes së udhëheqësit të al-Kaidës, Osama bin Laden, ekspertët amerikanë dhe zyrtarët kundër terrorizmit thonë se organizata e tij mbetet një kërcënim i madh në gjithë Lindjen e Mesme dhe në Afrikën e Veriut. James Mattis e njeh al-Kaidën, pasi ka komanduar marinsat amerikanë në Irak dhe më pas ka drejtuar operacionet ushtarake në Lindjen e Mesme, Pakistan dhe Afganistat si gjeneral në Komandën Qendore të Shteteve të Bashkuara. Megjithëse tani është në pension, ai është i shqetësuar për kursin e luftës kundër al-Kaidës. Zoti Mattis foli kohët e fundit në një konferencë për terrorizmin në Uashington, të organizuar nga Fondacioni Jamestown. Ai thotë se perëndimi nuk po arrin ta kuptojë al-Kaidën dhe si rezultat nuk ka arritur të hartojë një strategji të efektshme operacionale dhe propagandistike për ta mundur organizatën. Mattis nuk është i vetëm në zhgënjimin e tij nga forcimi i aktiviteteve xhihadiste gjatë vitit 2013. Megjithëse shumë nga ndihmësit e lartë të Bin Ladenit kanë vdekur ose janë vrarë nga forcat speciale të Shteteve të Bashkura, ose gjatë sulmeve me avionë pa pilot, grupet xhihadiste në Siri, Somali, Jemen, Libi dhe në Afrikën Perëndimore kanë qënë në gjendje të ndërmarrin disa operacione të mëdha gjatë vitit të kaluar. Në 2013, xhihadistët e frymëzuar nga al-Kaida ose të lidhur me të, sulmuan një qendër tregtare në Kenia, ku u vranë të paktën 72 vetë, pushtuan një impiant gazi në Algeri dhe vranë 39 pengje. Sulmet e al-Kaidës janë duke u shtuar përsëri në Irak. Në shkretëtirën Sinai të Egjiptit, ekspertët kanë frikë për shtimin e grupeve ekstremiste vendase që mund të jenë pranë një lidhjeje zyrtare me al-Kaidën. Ndërkaq, xhihadistët kanë dalë si forca më e fuqishme në radhët e kryengritësve në Siri që luftojnë për largimin e Presidentit Bashar al-Assad. Në verilindje të Sirisë, Giwan Ibrahim, komandat i lartë kurd, i cili lufton kundër forcave të lidhura me al-Kaidën, thotë se xhihadistët po shënojnë sukses në rekrutimin e anëtarëve në gjithë botën. Shumë nga xhihadistët që ai lufton nuk janë të lindur në Siri. Në Uashington, ekspertët që morrën pjesë në konferencën Jamestown thanë se misioni kundër terrorizmit ka të ngjarë të bëhet edhe më i vështirë gjatë vitit 2014.